b'\n_START_ARTICLE_\nPer\xc5\xa1alimas\n_START_PARAGRAPH_\nPer\xc5\xa1alimas dar vadinamas \xc5\xabmia virusine respiratorine infekcija (\xc5\xaaRVI)\xc2\xa0\xe2\x80\x93 u\xc5\xbekre\xc4\x8diama virusin\xc4\x97 vir\xc5\xa1utini\xc5\xb3 kv\xc4\x97pavimo tak\xc5\xb3 (nosies ir gerkl\xc4\x97s) infekcija._NEWLINE_Per\xc5\xa1alimas yra viena da\xc5\xbeniausi\xc5\xb3 lig\xc5\xb3, kuria kiekvienas \xc5\xbemogus vidutini\xc5\xa1kai serga 2-4 kartus per metus. Per\xc5\xa1alimas n\xc4\x97ra pavojingas ir praeina per 3-7 dienas._NEWLINE_Per\xc5\xa1alimas da\xc5\xbenai mai\xc5\xa1omas su rimtesne liga\xc2\xa0\xe2\x80\x93 gripu, kuriai b\xc5\xabdinga auk\xc5\xa1ta temperat\xc5\xabra, \xc5\xa1altkr\xc4\x97tis, kaul\xc5\xb3 ir raumen\xc5\xb3 skausmai. Gripas daug pavojingesnis u\xc5\xbe per\xc5\xa1alim\xc4\x85, nes sukelia komplikacijas, pavyzd\xc5\xbeiui, plau\xc4\x8di\xc5\xb3 u\xc5\xbedegim\xc4\x85._NEWLINE_Per\xc5\xa1alimo pavadinimas yra klaidinantis, nes klimatas gali tik daryti \xc4\xaftak\xc4\x85 organizmo imunitetui ir paa\xc5\xa1trinti simptomus, ta\xc4\x8diau ligos suk\xc4\x97l\xc4\x97jas yra virusas.\n_START_SECTION_\nPatologija\n_START_PARAGRAPH_\nPer\xc5\xa1alim\xc4\x85 gali sukelti vir\xc5\xa1 100 r\xc5\xab\xc5\xa1i\xc5\xb3 virus\xc5\xb3. Kadangi per\xc5\xa1alim\xc4\x85 sukeliantys virusai mutuoja, vakcinavimas yra neefektyvus. Virusai pereina i\xc5\xa1 vieno \xc5\xbemogaus kitam per ma\xc5\xbeus la\xc5\xa1elius, atsirandan\xc4\x8dius kosint ar \xc4\x8diaudint. Tie la\xc5\xa1eliai ore pasklinda 3-5 metr\xc5\xb3 atstumu ir i\xc5\xa1lieka net kelet\xc4\x85 valand\xc5\xb3. Taip pat da\xc5\xbenai apsikre\xc4\x8diama per daiktus, kuriuos liet\xc4\x97 sergantis \xc5\xbemogus. Pasteb\xc4\x97ta, kad per lygius daiktus, tokius kaip metalin\xc4\x97s rankenos, virusas perduodamas geriau, nei per por\xc4\x97tus, tokius kaip mediniai daiktai ar popierius._NEWLINE_Virusai \xc4\xaf organizm\xc4\x85 da\xc5\xbeniausiai patenka per nos\xc4\xaf ar akis ir spar\xc4\x8diai dauginasi nosiarykl\xc4\x97je. Virusas \xc4\xaf l\xc4\x85steles patenka per ICAM-1 receptorius.\n_START_SECTION_\nSimptomai\n_START_PARAGRAPH_\nDa\xc5\xbeniausi per\xc5\xa1alimo simptomai yra sloga, gerkl\xc4\x97s skausmas, galvos skausmas, kosulys, bendras silpnumas._NEWLINE_Per\xc5\xa1alimu apsikre\xc4\x8dia 95\xc2\xa0% su virusu susid\xc5\xabrusi\xc5\xb3 asmen\xc5\xb3, bet simptomai pasirei\xc5\xa1kia tik 75\xc2\xa0% atvej\xc5\xb3. Simptomai pasirei\xc5\xa1kia pra\xc4\x97jus 1-2 dienoms po apkr\xc4\x97timo ir yra organizmo apsaugin\xc4\x97s reakcijos: \xc4\x8diaudulys, sloga ir kosulys\xc2\xa0\xe2\x80\x93 tai bandymai i\xc5\xa1vyti u\xc5\xbepuolikus, o u\xc5\xbedegimas pritraukia ir aktyvuoja imunines l\xc4\x85steles. Virusas pasinaudoja \xc4\x8diauduliu kaip b\xc5\xabdu apkr\xc4\x97sti kitus \xc5\xbemones.\n_START_SECTION_\nKomplikacijos\n_START_PARAGRAPH_\nBakterijos, paprastai gyvenan\xc4\x8dios nosiarykl\xc4\x97je, gali pasinaudoti susilpn\xc4\x97jusia imunine sistema ir sukelti antrin\xc4\x99 infekcij\xc4\x85. Da\xc5\xbeniausiai pasitaiko vaik\xc5\xb3 vidurin\xc4\x97s ausies u\xc5\xbedegimai bei bakterinis sinusitas. Galima \xc5\xa1i\xc5\xb3 infekcij\xc5\xb3 prie\xc5\xbeastis yra stiprus nosies p\xc5\xabtimas. Nosies gleivin\xc4\x97s i\xc5\xa1skyros d\xc4\x97l sl\xc4\x97gio pasiekia aus\xc4\xaf ir sinusus ir ten sukelia infekcij\xc4\x85.\n_START_SECTION_\nPrevencija\n_START_PARAGRAPH_\nGeriausias per\xc5\xa1alimo prevencijos b\xc5\xabdas\xc2\xa0\xe2\x80\x93 vengti kontakto su ligoniais, gerai plauti rankas ir neliesti savo veido._NEWLINE_Antibakterinis muilas nepa\xc5\xbeeid\xc5\xbeia viruso daleli\xc5\xb3, bet pats mechaninis plovimo veiksmas jas pa\xc5\xa1alina. Prie\xc5\xa1 virusus veiksmingi alkoholiniai rank\xc5\xb3 valymo geliai._NEWLINE_Kai kuriose \xc5\xa1alyse, pvz., Kinijoje ar Japonijoje per\xc5\xa1al\xc4\x99 \xc5\xbemon\xc4\x97s ne\xc5\xa1ioja chirurgines kaukes, kad apsaugot\xc5\xb3 aplinkinius._NEWLINE_Kadangi per\xc5\xa1alim\xc4\x85 sukelia daug virus\xc5\xb3 r\xc5\xab\xc5\xa1i\xc5\xb3, kurios mutuoja, vakcinacija yra neprakti\xc5\xa1ka.\n_START_SECTION_\nGydymas\n_START_PARAGRAPH_\nPer\xc5\xa1alimui gydyti vaist\xc5\xb3 n\xc4\x97ra, tai yra, n\xc4\x97ra priemoni\xc5\xb3, efektyviai kovojan\xc4\x8di\xc5\xb3 su virusais. Tik ligonio imunin\xc4\x97 sistema gali susidoroti su infekcija. Per kelet\xc4\x85 dien\xc5\xb3 ji pradeda gaminti antik\xc5\xabnus, efektyviai kovojan\xc4\x8dius su per\xc5\xa1alim\xc4\x85 suk\xc4\x97lusiu virusu._NEWLINE_Taigi, per\xc5\xa1alimo gydymo b\xc5\xabdai yra grynai simptominiai. Tarp j\xc5\xb3 yra analgetikai, kaip acetilsalicilo r\xc5\xabg\xc5\xa1tis ar paracetamolis, ar j\xc5\xb3 analogai pastili\xc5\xb3 pavidalu. Taip pat naudojami pirmosios kartos antihistamininiai preparatai, tokie kaip klemastinas, feniraminas, gleivini\xc5\xb3 u\xc5\xbedegimui mal\xc5\xa1inti._NEWLINE_\xc5\xa0ilta ir dr\xc4\x97gna aplinka palengvina simptomus. Da\xc5\xbenai kaip nam\xc5\xb3 vaistai yra kar\xc5\xa1tos \xc5\xbeoleli\xc5\xb3 ir vaisin\xc4\x97s arbatos: ramun\xc4\x97li\xc5\xb3, er\xc5\xa1k\xc4\x97tuogi\xc5\xb3, \xc4\x8diobreli\xc5\xb3, raudon\xc4\x97li\xc5\xb3._NEWLINE_Publikacijos XX a. antroje pus\xc4\x97je teig\xc4\x97, kad vitamino C vartojimas suma\xc5\xbeina per\xc5\xa1alimo tikimyb\xc4\x99, ta\xc4\x8diau v\xc4\x97lesn\xc4\x97s studijos tai neigia._NEWLINE_Pasteb\xc4\x97tina, jog yra tikimyb\xc4\x97, kad simptom\xc5\xb3 mal\xc5\xa1inimas prailgina ligos trukm\xc4\x99, ta\xc4\x8diau tai n\xc4\x97ra \xc4\xafrodyta.\n_START_SECTION_\n\xc4\xaetaka visuomenei\n_START_PARAGRAPH_\nMi\xc4\x8digano universiteto tyr\xc4\x97jas dr. A. Markas Fendrickas 2003\xc2\xa0m. paskelb\xc4\x97 per\xc5\xa1alimo ekonomini\xc5\xb3 pasekmi\xc5\xb3 studij\xc4\x85. Buvo nustatyta, kad vien JAV kasmet d\xc4\x97l per\xc5\xa1alimo \xc4\xaf gydytojus kreipiamasi 100 milijon\xc5\xb3 kart\xc5\xb3, kas konservatyviai gali b\xc5\xabti \xc4\xafvertinta kaip 7,7 milijardo JAV doleri\xc5\xb3 per metus. Daugiau nei tre\xc4\x8ddaliui pacient\xc5\xb3 i\xc5\xa1ra\xc5\xa1omi antibiotiniai preparatai, kas ne tik be reikalo \xc5\xa1vaisto resursus, bet ir kelia mikroorganizm\xc5\xb3 atsparum\xc4\x85 tokiems preparatams._NEWLINE_Studija nustat\xc4\x97, kad amerikie\xc4\x8diai kasmet i\xc5\xa1leid\xc5\xbeia 2,9 milijardus JAV doleri\xc5\xb3 simptominiams vaistams parduodamiems be recepto bei dar 400 milijonus receptiniams vaistams. Be to, amerikie\xc4\x8diai i\xc5\xa1leid\xc5\xbeia 1,1 milijardo JAV doleri\xc5\xb3 gydytoj\xc5\xb3 paskirtiems antibiotikams, kurie neturi jokios \xc4\xaftakos \xc5\xa1iai virusinei ligai._NEWLINE_Studijoje buvo sp\xc4\x97jama, kad kasmet d\xc4\x97l per\xc5\xa1alimo mokiniai praleid\xc5\xbeia 189 milijonus mokyklos dien\xc5\xb3. Juos pri\xc5\xbei\xc5\xabr\xc4\x97dami t\xc4\x97vai praleid\xc5\xbeia 126 milijonus darbo dien\xc5\xb3. Sud\xc4\x97jus su darbo dienomis, praleistomis susirgus patiems darbuotojams, nuostoliai d\xc4\x97l darbo praleisto d\xc4\x97l per\xc5\xa1alimo sudaro vir\xc5\xa1 20 milijard\xc5\xb3 JAV doleri\xc5\xb3.\n_START_SECTION_\nIstorija\n_START_PARAGRAPH_\nPer\xc5\xa1alimas buvo \xc5\xbeinomas dar senov\xc4\x97s Egipto, maj\xc5\xb3, bei actek\xc5\xb3 civilizacijoms. Actekai naudodavo medaus, \xc4\x8dili pipir\xc5\xb3 ir tabako mi\xc5\xa1in\xc4\xaf per\xc5\xa1alimui gydyti. Graik\xc5\xb3 Hipokratas apra\xc5\xa1\xc4\x97 lig\xc4\x85 V a. pr. m. e._NEWLINE_XVIII am\xc5\xbeiuje D\xc5\xbeonas Veslis (John Wesley) knygoje apie lig\xc5\xb3 gydym\xc4\x85 si\xc5\xabl\xc4\x97 gr\xc5\xabdinim\xc4\x85si \xc5\xa1altose voniose kaip ligos prevencijos b\xc5\xabd\xc4\x85, bei teig\xc4\x97, kad su\xc5\xa1alimas yra per\xc5\xa1alimo prie\xc5\xbeastis._NEWLINE_Mikroskopini\xc5\xb3 infekcini\xc5\xb3 daleli\xc5\xb3 id\xc4\x97ja kilo XIX am\xc5\xbeiaus antroje pus\xc4\x97je. I\xc5\xa1 prad\xc5\xbei\xc5\xb3 buvo manoma, kad per\xc5\xa1alim\xc4\x85 sukelia bakterijos, ir \xc5\xa1ia prielaida remiantis buvo bandomos kurti vakcinos._NEWLINE_Pirmasis virusin\xc4\x99 per\xc5\xa1alimo prigimt\xc4\xaf atrado Valteris Kruz\xc4\x97 (Walter Kruze), profesorius i\xc5\xa1 Leipcigo Vokietijoje 1914 metais, ta\xc4\x8diau \xc5\xa1ie rezultatai pla\xc4\x8diai paplito tik kai jie buvo atkartoti Alfonso Do\xc5\xa1\xc4\x97 (Alphonse Doschez) 1920 metais grie\xc5\xbetuose akluose (double\xc2\xa0\xe2\x80\x93 blind) eksperimentuose, pirmiausia su \xc5\xa1impanz\xc4\x97mis, v\xc4\x97liau su \xc5\xbemon\xc4\x97mis.'